钦定古今图书集成/明伦汇编/闺媛典/第017卷 > 更漏子四首 前人
## 钦定古今图书集成/明伦汇编/闺媛典/第017卷 > 更漏子四首 前人

听寒更，闻远雁。半夜萧娘深院。扃绣户，下珠帘。满庭
喷玉蟾。人语静，香闺冷。红幕半垂清影。云雨态，蕙
兰心。此情江海深。

今夜期，来日别。相对祇堪愁绝。偎粉面，撚瑶簪。无言
泪满襟。银箭落，霜华薄。墙外晓鸡咿喔听。付属恶
情悰。断肠西复东。

烛荧煌，香旖旎，闲放一堆鸳被。慵就寝，独无憀，相思
魂欲消。不会得，这心力，判了依前还忆。空自怨，奈
伊何，别来情更多。

掌中珠，心上气，爱惜岂将容易。花下月，枕前人，此生
谁更亲。交颈语，合欢身，便同比目金鳞。连绣枕，卧
红茵，霜天似暖春。